विशे प्रवेश भाशन श्रीमती वेद घेई होरें कीता। इस मौके उप्पर डोगरी शीराजा दे बशेश अंक दा विमोचन बी कीता गेआ जिस्सी शीराजा डोगरी दे संपादक श्री बृज मोहन होरें बड़ी मेहनत करियै त्यार कीता दा हा। एह्‌दे कन्नै गै श्रीमती पद्मा सचदेव हुंदी कताब ‘रतियां’ दा विमोचन बी होआ। अपने भाशन च वेद धेई होरें आक्खेआ जे बड़ी खुशी दी गल्ल ऐ जे डोगरी लेखकें दा सम्मेलन उधमपुर च होआ दा ऐ। डोगरी भाशा दे साहित्य गी समृद्ध बनाने च उधमपुर ज़िले दा योगदान सराह्‌ने योग ऐ ते इस सम्मेलन च डोगरी क्हानी, कविता, नावल ते लोक साहित्य उप्पर चर्चा होग। भगवत प्रसाद साठे होरें ‘पैह्‌ला फुल्ल’ कताब लिखियै डोगरी गद्य दी शुरूआत कीती ते बन्सी लाल हुंदा पैह्‌ला डोगरी नाटक ‘अछूत’ रामनगर च गै लिखेआ ते खेडेआ गेआ हा। उधमपुर दी डोगरी साहित्य गी मती देन ऐ ते इस जिले दे अनगिनित डोगरी लेखकें डोगरी च नाटक, कविता, क्हानियां, महाकाव्य लिखियै इसक्षेत्र दा नांऽ रोशन कीता ऐ। इस मौके उप्पर अकादमी पास्सेआ जिनें डोगरी लेखकें गी शाल ते ममैन्टो देइयै सम्मानत कीता गेआ उंदे च डॉ. ओम गोस्वामी, दर्शन दर्शी, जितेन्द्र उधमपुरी, ज्ञानेश्ववर शर्मा, डॉ. सत्यपाल श्री वत्स, प्रदुमन सिंह जिन्द्राहिया, मोहन सिंह, प्रकाश प्रेमी, प्रो. वीना गुप्ता, प्रो. शिव निर्मोही ते अभिषाप शामल हे।